Siek kleuter se ouers bly hoopJanique Venter en haar ma, Nadine (Foto: Anja van der Merwe, Maroela Media) In die klaskamer van Kimmie Kids-kleuterskool in Bloemfontein sing en dans klein Janique Venter (4) saam met haar maatjies. Buiten die knop aan die regterkant van haar nek, sou niemand kon raai dat hierdie borrelende dogtertjie aan ŉ lewensgevaarlike kanker ly nie. Janique was maar ses maande oud toe fase 3-neuroblastoomkanker by haar gediagnoseer is. Neuroblastoom is ŉ seldsame kanker waar gewasse uit onvolwasse senuweeselle in verskeie dele van die liggaam ontwikkel. Mense vra hoe Janique se ma, Nadine Mukheibir, so rustig bly terwyl haar kind aan só ŉ seldsame en ernstige siekte ly. “Die Here hou my kalm. Ek bid baie oor die saak. Ek is hoopvol en rustig oor als,” antwoord Mukheibir met ŉ glimlag en kommerlose oë. “Meer as twee jaar gelede het die dokters gesê daar is niks wat hulle vir Janique kan doen nie, en kyk waar is ons nou. Sy word al vyf jaar oud en gaan aan soos ŉ normale kleuter. Ons het hoop en ek glo in wonderwerke. Ek weet die Here het groot planne met Janique. Sy gaan nog groot dinge bereik. Sy is ŉ getuienis van God.” Nadat verskeie behandelings in Suid-Afrika geen vrugte afgewerp het nie, het Janique se ouers van ’n geengeteikende antineoplastoon-behandeling in Texas, VSA, te hore gekom het wat haar lewe kan red. Dít lewer glo hoogs belowende resultate met die behandeling van neuroblastoomkanker. Dokters kan ook nie die gewas bloot uitsny nie omdat só ŉ operasie lewensbedreigend kan wees aangesien die gewas om Janique se hoofslagaar in die nek gevorm is. Tweejarige Janique (Foto: Hulp en Gebede vir prinses Janique/ Help and prayers for princess Janique, Facebook) Die behandeling in Texas is egter peperduur en sal Janique se ouers sowat R1 miljoen uit die sak jaag. Die mediese fonds betaal ook nie daarvoor nie. Verskeie fondsinsamelingsinisiatiewe is die afgelope twee jaar gereël om geld vir Janique in te samel, maar tot op hede is slegs ŉ bietjie meer as R387 000 ingesamel. Mukheibir en haar kêrel, Jacques Venter, probeer intussen om Janique so normaal as moontlik groot te maak en het haar ook nog nie vertel dat sy siek is nie. “Ons gaan haar ook nie sê nie. Ons wil nie haar lewe onnodig ontwrig nie. In ons oë is sy die perfekte, normale dogtertjie.” Janique het in Januarie by die kleuterskool begin nadat sy eers tuisonderrig ontvang het. Haar ma het ook nou by dieselfde kleuterskool as onderwyser begin werk. “Ek kon sien sy smag na maatjies en het toe besluit om haar in die kleuterskool te sit. Sy is mal oor haar juffrou en maatjies. Sy is uit en uit ŉ klein introvert, so die interaksie doen haar goed.” Janique moet een keer ŉ maand ŉ chemo-inspuiting kry en drink ook twee keer ŉ week chemo-pille. Dit keer dat die gewas versprei of verder groei. Die kleuter het sedert 28 Maart vir 15 bestralingsessies gegaan, maar volgens Mukheibir het sy baie newe-effekte daarvan ervaar. “Die bestraling het haar baie siek gemaak. Haar nek en gesig was baie seer, sy het koors gehad, gebraak, en ook glad nie ŉ aptyt gehad nie. By die skool was sy nie haar sprankelende self vol energie nie, sy het heeldag net gelê en slaap.” Op 4 Mei – ná haar laaste bestralingsessie – het Janique weer haar “ou self” begin word, vertel Mukheibir. Mukheibir glo die bestraling het gewerk, want die knop lyk ietwat kleiner. Hoewel die gesin maandeliks hope mediese rekeninge moet betaal en dit hulle finansieel knou, is die emosionele tol wat Janique se siekwees op hulle eis, groter. “Dit is ŉ moeilike pad om te stap, en dit is moeilik om elke dag ŉ glimlag op te sit, maar ons besluit om positief te wees.” Enige donasies vir Janique kan op haar Back-a-Buddy-blad gemaak word. Besoek ook haar Facebook-blad hier. Kyk hier hoe sing klein Janique: